กริชตียานู รูนัลดู ดุช ซังตุช อาไวรู (; เกิด 5 กุมภาพันธ์ ค.ศ. 1985) หรือที่รู้จักกันในชื่อ คริสเตียโน โรนัลโด เป็นนักฟุตบอลชาวโปรตุเกส ปัจจุบันเล่นในตำแหน่งกองหน้าให้แก่แมนเชสเตอร์ยูไนเต็ด สโมสรในพรีเมียร์ลีก และทีมชาติโปรตุเกส ได้รับการยกย่องให้เป็นหนึ่งในผู้เล่นที่ยิ่งใหญ่ที่สุดตลอดกาล เขาได้รับรางวัลบาลงดอร์ 5 สมัย และรางวัลรองเท้าทองคำยุโรปอีก 4 สมัย ซึ่งทั้งสองสถิติถือเป็นสถิติที่สูงที่สุดสำหรับผู้เล่นชาวยุโรป โรนัลโดยังเป็นเจ้าของสถิติผู้ทำประตูมากที่สุดและผ่านบอลให้เพื่อนร่วมทีมมากที่สุดในการแข่งขันยูฟ่าแชมเปียนส์ลีก (134 ประตู และ 42 ครั้งตามลำดับ) และสถิติผู้ทำประตูมากที่สุดในการแข่งขันฟุตบอลชิงแชมป์แห่งชาติยุโรปรอบสุดท้าย (14 ประตู) และยังเป็นผู้เล่นคนที่สองในประวัติศาสตร์ที่ทำประตูในนามทีมชาติได้ครบ 100 ประตู รวมทั้งครองสถิติร่วมในการทำประตูมากที่สุดให้แก่ทีมชาติ (109 ประตู) ตลอดการเล่นอาชีพ เขาชนะเลิศถ้วยรางวัลรวม 32 รายการ ซึ่งรวมถึงการคว้าแชมป์ลีก 7 สมัย, แชมป์ยูฟ่าแชมเปียนส์ลีก 5 สมัย, แชมป์ฟุตบอลชิงแชมป์แห่งชาติยุโรป (2016) และ แชมป์ยูฟ่าเนชันส์ลีก (2019) และยังเป็นหนึ่งในผู้เล่นที่ลงสนามทุกรายการมากกว่า 1,100 นัด